b'\n_START_ARTICLE_\nIvan Lapajna\n_START_SECTION_\n\xc5\xbdivljenje in delo\n_START_PARAGRAPH_\nLeta 1885 je v Trstu kon\xc4\x8dal zemljemersko \xc5\xa1olo. Po kon\xc4\x8dani \xc5\xa1oli je dobil prvo zaposlitev v Tolminu. Tu je med slu\xc5\xbebovanjem skupaj z okrajnim cestnim odborom pripravil ve\xc4\x8d novih projektov za ceste in mostove. Kasneje je vodil razdeljevanje skupne sr\xc3\xa9njske zemlje (sr\xc3\xa9nja je nekdanja skupnost upravi\xc4\x8dencev do skupnega premo\xc5\xbeenja ene ali ve\xc4\x8d vasi). V Kobaridu, kjer se je naselil, je ustanovil svoj projektivni biro, med njegovimi uslu\xc5\xbebenci je bil tudi gradbeni in\xc5\xbeenir Venceslav Smrekar. Leta 1895 je bil na listi politi\xc4\x8dnega dru\xc5\xa1tva Sloga iz Gorice v razredu kme\xc4\x8dke kurije sodnih okrajev Bovec, Cerkno, Kobarid in Tolmin izvoljen v gori\xc5\xa1ki de\xc5\xbeelni zbor. Ponovno je bil izvoljen leta 1902. Leta 1908 pa je na volitvah v de\xc5\xbeelni zbor kandidiral na listi kobari\xc5\xa1kega Katoli\xc5\xa1ko politi\xc4\x8dnega in gospodarskega dru\xc5\xa1tva, katerega predsednik je bil, vendar ni uspel. Leta 1910 se je iz Kobarida vrnil v rojstni kraj, kjer je prevzel kmetijo. Vzporedno z delom na kmetiji je \xc5\xa1e vedno opravljal zemljemerska dela in izdelal ve\xc4\x8d na\xc4\x8drtov za stanovanjske hi\xc5\xa1e in druge objekte.'